
POLÍCIA ZAZNAMENALA ĎALŠIE POKUSY PODVODOV NA SENIOROCH !!!

V tomto týždni sme v našom Trenčianskom kraji zaznamenali viacero pokusov o spáchanie podvodov na senioroch vo veku nad 80 rokov, pričom títo boli telefonicky kontaktovaní podvodníkmi, ktorí sa ich dopytovali na finančnú hotovosť, zlato a ceniny. Seniorom uviedli, že polícia ma chytených páchateľov podvodov, ale niektorí im ušli a teraz sú v nebezpečí a preto za nimi pošlú policajta, ktorý ich majetok ochráni. Seniorom uviedli, že z toho dôvodu treba všetky cennosti dať policajtovi, ktorý príde po veci, aby im ich neodcudzili. Osoby páchateľov hovorili plynulou a spisovnou slovenčinou, kde všetci seniori boli kontaktovaní na svoje pevné linky a páchatelia telefonovali z utajených čísel. Všetci seniori túto skutočnosť ihneď oznámili na telefónnom čísle 158 skôr ako sa stali obeťami podvodníkov. V predmetných prípadoch boli seniori duchaprítomní a nebola im spôsobené žiadna škoda.     
Spôsobov na vylákanie peňazí je veľa. V uvedených prípadoch sa podvodníci snažili dostať k cennostiam prostredníctvom legendy falošného policajta, ktorému by seniori pod zámienkou ochrany ich majetku odovzdali všetky cennosti. Našťastie všetci oslovení seniori si uvedomili, že polícia takto nepracuje a za žiadnych okolností od seniorov nevyžaduje ich cennosti za účelom ich ochrany. Nedali sa oklamať a v predstihu predmetnú skutočnosť ihneď nahlásili na známom telefónnom čísle 158.  
Pamätajte preto milí seniori, že páchatelia sa snažia pod rôznymi vymyslenými príbehmi, dostať do Vašej blízkosti, uviesť Vás do omylu a podvodom, či obyčajnou krádežou Vás pripraviť o celoživotné úspory alebo cenné predmety.
Seniorov upozorňujeme, aby boli obozretní voči osobám, ktoré ich osobne či telefonicky kontaktujú a žiadajú od nich peniaze pod rôznymi zámienkami. Zdôrazňujeme, aby neodovzdávali žiadne cennosti neznámym ľuďom, nevyberali svoje úspory pre cudzie osoby, príp. nerealizovali finančné transakcie na čísla účtov, ktoré sú im nahlásené počas podvodného telefonátu a nevpúšťali cudzie osoby do svojich príbytkov.

Podvodníci nemajú zábrany, využívajú dôverčivosť seniorov, preto sa nedajte oklamať !!!

· Nekomunikujte s osobami, ktoré sa v telefóne vydávajú za Vášho príbuzného, lekára, vojaka, policajta, kňaza či inú osobu, ktorá od Vás žiada peniaze, takýto hovor ihneď ukončite !
· Obratom si overte skutočnosti, ktoré Vám boli oznámené v telefóne !
· [bookmark: _GoBack]Nevyhadzujte z okna peniaze, cenné predmety a neodovzdávajte ich cudzej osobe ! 
· Každý telefonát, prostredníctvom ktorého sa snaží od Vás neznáma osoba vylákať finančné prostriedky alebo cennosti si vopred preverte na známom telefónnom čísle 158 aj keď Vám neznáma osoba uvedie, že tak nemáte robiť ! 
· Neposkytujte svoje bankové údaje tretím stranám a radšej sa poraďte so svojimi príbuznými alebo v pobočke Vašej banky !
· Nedôverujte prehnane zvýhodneným investičným príležitostiam !
· V prípade akéhokoľvek podozrenia vopred kontaktujte políciu na čísle 158 ! 

